Contra reliqua Capitula Petrobrusianorum. SI de his satis est, ad sequentia nefandi Euāgelij secundum vos, iam veniatur:  qualiter optimi Christiani, Christi sui Ecclesiam ædificare studeāt, videatur. Vos enim non tātum fidem Ecclesiæ illæsam esse non sinitis, sed ipsa quoque ædificia suffodere laboratis. Et cum Christus dicat, Super petram ædificabo Ecclesiam meam. Et Petrus. Et vos tamquam lapides viui superædificamini. Et Paulus. Sicut sapiens architectus fundamentum posui. Et Dauid. Fundamenta eius in mōtibus sanctis. Et mille talia, vos  tantorum opificum spiritualia opera,  ipsorum latomorum sudore elaboratos parietes, pari ruina, vnoque virtutis vestræ impulsu, simul subruere conamini. Nam nec fidem Ecclesiæ, vt dixi, illęsam, nec muros integros diu tolerare potestis. Prędicatis enim templa superfluo fabricari, cum Ecclesia Dei non constet multitudine sibi cohærentium lapidum, sed vnitate congregatorum fidelium. Dicitis crucem Domini honorandam vel adorandam non esse, quoniam species, quæ Dominicorum cruciatuum  mortis instrumentum fuit, abiicienda, non veneranda; ignibus concremanda, non stultis supplicationibus res insensibilis inuocanda est. Asseritis corpus Domini in sacramento altaris Ecclesiam non habere,  quicquid in eo a sacerdotibus fit, inane prorsus  absque aliquo veritatis effectu, quoniam Christus nō futuris Christianis semper, sed præsentibus tantum discipulis illud semel dederit. Affirmatis vanum esse orare vel quicquam boni facere pro defunctis, quia eos viuorum bona iuuare non possunt, qui totum meritum suum, cui nil addi possit, secundum quando hinc transiere, tulerunt. Additis irrideri Deum cantibus Ecclesiasticis, quoniam qui solis sanctis affectibus delectatur, nec altis vocibus aduocari, nec musicis modulis potest mulceri. Currat ergo iuuante Deo stylus per singula,  eo quo proposita sunt ordine sigillatim cuncta discutiat. Agnoscetis vos ostensis auctoritatibus, si quidem resipiscere potueritis, aut nimium cæcos qui tantam lucem videre, aut nimium stultos qui tam aperta intelligere, aut nimium pertinaces fuisse, qui tantis testibus credere non potuistis.